তোত্তোর জন্য আশীর্বাদ হয়ে এসেছিলো স্কুলের চমৎকার সব নিয়মকানুন। পুরানো স্কুলে যা যা করতে পারেনি সেগুলো এখানে কোনো শাস্তি, বকুনির ভয় ছাড়াই মনের আনন্দে করা যেতো। তোত্তো-চানের খুব প্রিয় একটা খেলা ছিলো ওদের বাড়ির কাটাতাঁরের বেড়ার নীচে গর্ত খুঁড়ে তারপর হামাগুড়ি দিয়ে ওপারে কোনো খোলা জমিতে চলে যাওয়া। প্রায় কাঁটাতাঁর লেগে জামাকাপড় যেতো ছিঁড়ে, ধুলো-কাদা তো আছেই। এখন উপায়, মাকে কী বলবে? ব্যস্, ছেড়াঁ জামা নিয়ে তৎক্ষণাৎ একটা গল্প বানিয়ে ফেললো। কিন্তু ওর ইজেরটাও যে প্রতিদিন ছিঁড়ে কুটিকুটি। খেলতে গিয়ে জামা নষ্ট হওয়া, কাদা লেগে যাওয়া বাচ্চাদের জীবনে নিত্যদিনের ঘটনা। ধোপদুরস্ত ইউনিফর্ম পড়ে শিশুরা অস্বস্তিতে ভোগে, ভয়ে কাঁটা হয়ে থাকে – এই বুঝি দাগ লেগে গেল (বাসায় ফিরে আর রক্ষা নেই)।সোসাকু কোবায়াশি মনে করতেন এতে শিশুর স্বাভাবিক কাজের যে ছন্দ সেটা ব্যাহত হয়। তাঁর কথামতো অভিভাবকরা সবাই বাচ্চাদের সবচেয়ে খারাপ পোশাক পরিয়ে স্কুলে পাঠাতেন। এতে করে ওরা মনের আনন্দে জল-কাদা ঘেঁটে খেলতেও পারতো আবার বাড়ি ফিরে বকুনির ভয়ও থাকতো না। আর আদুল গায়ে সাঁতার কাটার দিনগুলি কোনাদিন ভুলতে পারবে না তোত্তো-চান। নৌকার মতো একটা সুইমিং পুল ছিল স্কুলে। গরমের দিনে মাঝেমাঝে তাতে জল ভরে সাঁতার কাটতো ছেলেমেয়েরা। হেডমাস্টারমশাই চাইতেন শিশুরা সব জামাকাপড় খুলে স্নান করুক। শরীরের পার্থক্য নিয়ে বেশি কৌতূহল থাকার চেয়ে শরীরকে স্বাভাবিক ভাবে দেখতে শিখুক। তোত্তোর বন্ধু ইয়াসুকি-চান, পোলিওতে যার হাত পা বেঁকে গিয়েছিল, তাকাহাশির মতো ছোটোখাটো যারা, অথবা অন্য যে-কোনো ধরণের প্রতিবন্ধিকতা আছে এমন শিশুরা যেন কখনোই তাদের শরীর নিয়ে লজ্জাবোধ না করে, দুর্বল মনে না করে নিজেদের। কী চমৎকার ভেবেছিলেন হেডমাস্টারমশাই, সোসাকু কোবায়াশি।